משה דוכן

משה דוכן (27 בינואר 1884, יקטרינוסלב האימפריה הרוסית - 2 בדצמבר 1958, ירושלים) היה משפטן ועורך דין ישראלי שהתמחה בתחום המקרקעין. דוכן שימש שנים רבות כסגן מנהל מחלקת הקרקעות בממשלת המנדט הבריטי, צבר ידע רב בדיני מקרקעין, ופרסם ספרים חשובים בתחום זה. דוכן היה פעיל ציבורי, בין היתר כסגן נשיא ארגון בני ברית בירושלים, וכן כאחד ממייסדי מוזיאון תל אביב.

ביוגרפיה
משה דוכן נולד בשנת 1884 בפלך יקטרינוסלב שבאימפריה הרוסית בשם משה ליבוביץ, ליעקב ולשיינה ביילה. הוא למד משפטים באוניברסיטת פטרבורג וכן באוניברסיטת חרקוב ובאוניברסיטת האלה-ויטנברג. כן למד במכון ללימודי היהדות מיסודו של הברון דוד גינצבורג. לאחר קבלת תואר דוקטור מאוניברסיטת פטרוגרד עבד כעורך דין בפטרוגרד. עם פרוץ מלחמת העולם הראשונה שירת כקצין בצבא הרוסי, ולאחר מכן הגיע בשנת 1917 לפטרוגראד והיה לסגן נשיא הקהילה היהודית שם. בשנת 1919 יצא לפריס בשליחות יהודי אוקראינה, על מנת לדאוג לזכויות היהודים האוקראינים בוועידת ורסאי. לאחר מכן עבר ללונדון שם למד אנגלית וערבית ובשנת 1920 עלה לארץ ישראל עם אשתו ובתו לאה.

בישראל השתלב בעבודה כעורך דין כממלא מקום ראש מחלקת המקרקעין בממשלת המנדט. הוא שימש בתפקיד זה עד שנת 1936 שאז התפטר מן המשרה. בתוך זמן קצר מעלייתו לארץ הצליח לרכוש ידע מעמיק בדיני המקרקעין שהיו מבוססים אז ברובם על החוק העות'מאני, והתמחה בנושא זה, לו הקדיש את יתר הקריירה המקצועית שלו. הוא לימד בבית הספר המנדטורי למשפטים בירושלים וכן בבית הספר הגבוה למשפט וכלכלה בתל אביב. היה חבר המועצה המשפטית ופעיל בהסתדרות עורכי הדין העבריים בארץ ישראל (שני גופים שקדמו ללשכת עורכי הדין). בתפקיד סגן נשיא הוועד המרכזי של הסתדרות עורכי הדין העבריים בארץ ישראל, היה מיוזמי הקמת כתב העת הפרקליט בשנת 1943. כן היה חבר המועצה המשפטית של המוסדות הלאומיים שהייתה ועדת משנה של ועדת המצב שהקימה הסוכנות היהודית לפני הקמת מדינת ישראל, ותפקידה היה לגבש את מערכת המשפט שתקום לאחר הקמת המדינה.

דוכן היה פעיל ציבורי. הוא שימש בתפקיד סגן נשיא בני ברית בירושלים בשנים 1927–1928, וכן היה ממייסדי מוזיאון תל אביב לאחר ששימש כמנהל עזבונו של ידידו הקרוב מאיר דיזנגוף.

עיקר פרסומו של דוכן בא מכתיבת ספרים בתחום המשפט, ובמיוחד בתחום המקרקעין. בשנת 1925 פרסם ספר ראשון בשם "דיני קרקעות בארץ ישראל" היה זה הספר הראשון שתיאר את המשפט בארץ ישראל, והספר הראשון בנושא משפטי בשפה העברית. בהקדמה לספר כתב: "בתור עם ששב כמעט לאחר אלפים שנה לארצו ומצא בה אוכלוסים המתנהגים על פי חוקים ידועים, חשוב לנו לדעת מהו ההווה של המשפט הקיים בארץ, מהו 'היש' ועד כמה מתנגד המשפט הקיים למשפט הלאומי העברי ולצורכי חייה של האומה שקמה לתחייה..."

ספר נוסף בנושא זה פרסם בשנת 1935 ביחד עם המשפטן הבריטי פרדריק גואדבי שהיה מנהל בית הספר המנדטורי למשפטים. במשך השנים פרסם כתשעה ספרים בתחומים שונים של המשפט, מתוכם ידוע במיוחד ספרו "דיני קרקעות במדינת ישראל" שיצא בשנת 1953. כמומחה בתחום המקרקעין, השתתף דוכן בוועדה המייעצת לתיקון דיני המקרקעין שהקים שר המשפטים פנחס רוזן בשנת 1949. הדו"ח שהגישה ועדה זו בשנת 1959 היה הבסיס לחקיקת המקרקעין בישראל, חוק יסוד: מקרקעי ישראל, חוק מינהל מקרקעי ישראל וחוק מקרקעי ישראל, ובסופו של דבר היה בעל חשיבות בחקיקת חוק המקרקעין.

דוכן מת בירושלים בשנת 1958. בתו לאה הייתה אחת מעורכות הדין הראשונות בארץ ישראל, והיא אשתו של נשיא בית המשפט העליון משה לנדוי.

לאחר מותו הקימה משפחתו קרן מחקר על שמו, המסייעת לחוקרים צעירים הכותבים עבודות בתחום הקניין ותחום המשפט העברי והמשפט הרומי. בין הזוכים במלגה מטעם הקרן, חיים זנדברג.

קישורים חיצוניים


הערות שוליים

קטגוריה:משפטנים ישראלים
קטגוריה:עורכי דין ישראלים
קטגוריה:ישראלים ילידי האימפריה הרוסית
קטגוריה:יהודים בצבא האימפריה הרוסית במלחמת העולם הראשונה
קטגוריה:ישראלים שנולדו ב-1884
קטגוריה:ישראלים שנפטרו ב-1958
קטגוריה:פקידי ממשלת המנדט
קטגוריה:ישראל: מקרקעין